पापा आर्मी में थे, कर्ज लेकर कनाडा भेजा; फिर बना पायलट
SpiceJet Pilot Mohit Teotia Real Life Struggle Story - How He Became Pilot ?. दिल्ली में इन दिनों चिलचिलाती गर्मी पड़ रही है। द्वारका इलाके की संकीर्ण गली के बीच पायलट मोहित तेवतिया की आज रात 11 बजे फ्लाइट है। इसी की ये पैकेजिंग कर रहे हैं। यही पर मेरी मोहित से बातचीत हो रही है।
'उत्तर प्रदेश के बुलंदशहर के एक गांव में मिट्टी के घर में पैदा हुआ। पापा आर्मी में लो रैंक के सिपाही थे। सैलरी उतनी ही थी, जिसमें घर-परिवार चल जा रहा था। जहां-जहां पापा की पोस्टिंग होती, हम लोग भी उनके साथ जाते। जब हम लोग श्रीनगर में थे, तो मेरे स्कूल के सामने ही जम्मू एयरपोर्ट था।
मैं स्कूल बंक करके हवाई जहाज देखने के लिए पहाड़ों के किनारे बैठ जाता। घंटों आसमान में उड़ते हवाई जहाज को देखता रहता। उसी समय मन में बैठ गया कि उड़ना तो आकाश में ही है। बनूंगा तो पायलट ही...।
17 साल की उम्र रही होगी। पापा ने जैसे-तैसे लोन लेकर कनाडा पायलट बनने के लिए भेजा। पहली बार फ्लाइट में उसी दिन चढ़ा था, जब पायलट बनने के लिए जा रहा था। मन में उत्सुकता के साथ डर भी था। सोच रहा था कि पापा लाखों रुपए कर्ज लेकर कनाडा भेज रहे हैं, सपने को पंख लगेंगे या नहीं... पता नहीं।'
दोपहर का वक्त। दिल्ली में चिलचिलाती गर्मी पड़ रही है। द्वारका इलाके की संकीर्ण गली के बीच पायलट मोहित तेवतिया का घर है। मोहित की आज रात 11 बजे फ्लाइट है। इसी को लेकर ये पैकिंग कर रहे हैं। यही पर मेरी मोहित से बातचीत हो रही है।
मोहित कहते हैं, ‘मुझे खुशी होती है कि जो सपना देखा था, वो पूरा हो गया, नहीं तो मिडिल क्लास फैमिली में पैदा होने वाले बच्चों के लिए पायलट बनने का सपना देखना, दिन में तारे देखने के बराबर है। यह मेरे लिए आसान भी नहीं था। एक तो मैं पढ़ने में बहुत कमजोर था, ऊपर से फाइनेंशियल कंडीशन उतनी अच्छी नहीं थी। इसका कोर्स बहुत महंगा होता है। ये 2006-07 की बात है। उस वक्त तो और ज्यादा दिक्कतें थीं।’
ये वही मोहित हैं, जिनका फ्लाइट में अनाउंस करते हुए कई वीडियो वायरल होते रहते हैं। सोशल मीडिया पर इनके 5 लाख से ज्यादा फॉलोअर्स हैं। शेरो-शायरी, कविता, चुटीले अंदाज में फ्लाइट के पैसेंजर्स को गाइड लाइन समझाते हुए नजर आते हैं।
मोहित कहते हैं, ‘मान लीजिए कि किसी रेलवे स्टेशन पर अनाउंसमेंट करने वाले के सामने पैसेंजर आकर अनाउंसमेंट करना शुरू कर दे, तो यह कितना चौंकाने वाला होगा।
फ्लाइट में हमेशा अनाउंसमेंट पर्दे के पीछे से होता रहा है। कौन बोल रहा है? कैसे बोल रहा है? कोई नहीं जानता था। मैं ऑन द स्पॉट शेरो-शायरी करने में बचपन से माहिर रहा हूं। मैं फ्लाइट का कैप्टन हूं। एक दिन ऐसे ही ख्याल आया कि क्यों न पैसेंजर के सामने आकर अनाउंसमेंट किया जाए। जब मैंने अनाउंस किया, तो किसी पैसेंजर ने वीडियो रिकॉर्ड कर लिया, जो वायरल हो गया।’
जिस कमरे में मोहित के साथ मेरी बातचीत हो रही है, उसके एक कॉर्नर पर प्लेन का एक मॉडल रखा हुआ है।
मोहित इसे देखकर भावुक हो जाते हैं।
मोहित कहते हैं, ‘मैं पढ़ाई में बहुत ही एवरेज स्टूडेंट था। मुझे याद है, जब मेरा 12वीं प्री-बोर्ड का एग्जाम हुआ, तो इसमें पासिंग मार्क्स, यानी महज 33 परसेंट नंबर आए थे। पापा को जब पता चला, तो वे काफी नाराज हुए। उन्होंने सख्त लहजे में कहा- क्या ऐसे ही तुम पायलट बनोगे।
मुझे ये बात काफी चुभ गई।
मोहित बताते हैं, 'फाइनल बोर्ड के एग्जाम में मात्र 2-3 महीने ही बचे हुए थे। मैंने मेहनत करना शुरू किया। जब एग्जाम हुआ, तो 75% मार्क्स के साथ मैं पास तो हो गया, लेकिन करिअर को लेकर सवाल अभी भी बरकरार थे।
मेरे साथ के दोस्त B.Tech कर रहे थे। मैंने भी B.Tech में एडमिशन ले लिया, लेकिन दिन-रात मेरे दिमाग में चलता रहता था कि मैंने तो आसमान में उड़ने का सपना देखा था। मुझे तो पायलट बनना था।
दिमाग में ये बात भी घूमती रहती कि एक मिडिल क्लास फैमिली का बच्चा हवाई जहाज को सिर्फ आसमान में उड़ते हुए ही देख सकता है। उसमें चढ़ना या इसे उड़ाना दिन में सपना देखने से कम नहीं...।
मैं B.Tech की पढ़ाई करने लगा, इसी बीच एक बड़ा हादसा हो गया।
कहते-कहते मोहित ठहर जाते हैं।
हादसा…?
मेरे मुंह से अचानक ये शब्द निकल पड़ता है।
कुछ देर बाद मोहित कहते हैं, ‘दरअसल, मेरे मामा गांव में रहते हैं। उनका एक बेटा हम लोगों के साथ ही बचपन से रहता था। मेरे साथ उसका लगाव सगे भाई से भी ज्यादा हो चुका था। एक रोज पतंग खेलते-खेलते वो छत से नीचे गिर गया। जब तक हॉस्पिटल ले जाने के लिए गाड़ी का अरेंजमेंट हो पाता, उसकी डेथ हो चुकी थी।
इसके बाद मैं करीब 3, 4 महीने तक डिप्रेशन में रहा। समझ नहीं आ रहा था कि क्या करूं, क्या न करूं। धीरे-धीरे जब इससे उबरा, तो करिअर पर फोकस करना शुरू किया।’
मैं मोहित से पूछता हूं... पायलट कैसे बने?
मोहित के चेहरे पर हल्की मुस्कान दिखने लगती है।
वो कहते हैं, ‘मैं B.Tech सिर्फ नाम के लिए कर रहा था। मेरा पढ़ाई में बिल्कुल भी मन नहीं लग रहा था। ये 2006-07 की बात है। उस वक्त इंडिया में पायलट ट्रेनिंग के लिए कोई खास इंस्टीट्यूट नहीं था।
एक रोज की बात है। पापा ने मुझे बुलाया। उन्होंने पूछा- तुम क्या कर रहे हो, तुम्हें पता भी है। तुम तो पायलट बनने वाले थे।
मैंने कहा- हां, सपना तो यही है।
फिर पापा बोले- तो फिर B.Tech क्यों कर रहे हो।
मैंने कहा- कैसे पायलट बनूं। न मैं पढ़ने में उतना इंटेलिजेंट हूं और न हमारे पास इतने पैसे हैं। कहां से आप लाखों रुपए लाएंगे।
थोड़ी देर के लिए पापा चुप हो गए।
फिर उन्होंने कहा- तुम पायलट बनने की तैयारी करो।
मोहित कहते हैं, 'पापा का एक दोस्त कनाडा में रहता था। उन्होंने उनसे बातचीत की। पायलट बनने का पूरा प्रोसेस जाना, फिर पापा ने बैंक से लोन लिया। कुछ कर्ज इधर-उधर से भी लेना पड़ा। मुझे कनाडा भेजने में करीब 15 लाख रुपए लग गए।
मेरी 17 साल की उम्र थी। इतनी कम उम्र में कनाडा जाना…वो भी अकेले। जब पायलट बनने के लिए कनाडा जा रहा था, तब पहली बार फ्लाइट में बैठा।
शुरुआत में तो कनाडा में बिल्कुल भी मन नहीं लग रहा था। मम्मी भी परेशान रहती थीं। मुझे याद है- जिस कमरे में मैं रहता था, उसके ठीक सामने हाई-वे था। मैं खिड़की से सड़क पर दौड़ते ट्रक को देखता रहता। फिर धीरे-धीरे मन लगने लगा। मेरी पायलट बनने की ट्रेनिंग शुरू हो गई।
मुझे याद है, उस वक्त मेरी अंग्रेजी बहुत कमजोर थी। अंग्रेजी के एक-एक शब्द का मतलब मुझे डिक्शनरी में ढूंढना पड़ता था। ये डिक्शनरी भी एक दोस्त ने दी थी। दरअसल, जब मैं कनाडा जा रहा था, तो मेरे एक दोस्त ने कहा- जिस हिंदी शब्द का अंग्रेजी मतलब न समझ में आए, डिक्शनरी से देखकर याद कर लेना।
मैं भी पढ़ाई पर फोकस करने लगा। दिन-रात एक कर दिया, क्योंकि मेरे पास दूसरा कोई ऑप्शन भी नहीं था। लाखों खर्च करके पापा ने कनाडा भेजा था। दो साल की ट्रेनिंग के बाद पायलट का सर्टिफिकेट तो मिल गया, लेकिन उस वक्त अमेरिका समेत ग्लोबली रिसेशन का दौर आ चुका था।'
मोहित 2008 की आर्थिक मंदी का जिक्र कर रहे हैं।
वो बताते हैं, ‘उस वक्त हर इंडस्ट्री में जॉब खत्म हो रहे थे। मुझे पायलट का जॉब नहीं मिला। अब मुझे और घरवालों को चिंता खाए जा रही थी कि यदि जॉब नहीं मिला, तो फिर ये लाखों का लोन, कर्ज कैसे चुकाया जाएगा।
कम-से-कम अपना खर्च भी निकाल पाऊं, इसके लिए मैंने छोटे-छोटे काम करने शुरू कर दिए। करीब 3-4 साल तक फ्लाइट इंस्ट्रक्टर का जॉब किया। 23-24 साल की उम्र में सबसे कम उम्र का फ्लाइट इंस्ट्रक्टर चीफ बना। फिर एयरक्राफ्ट में टेक्नीशियन के साथ हेल्पर के रूप में काम करने लगा। मैं पेचकस-प्लास लेकर टेक्नीशियन के पीछे-पीछे घूमता रहता। उन्हें हेल्प करता।
मेरा मानना था कि दूसरा काम करने से अच्छा है कि फ्लाइट के टेक्निकल टर्म की तो कम-से-कम जानकारी हो रही है। धीरे-धीरे मैं टेक्नीशियन फील्ड में एक्सपर्ट हो गया। ऐसा करते-करते करीब 7 साल बीत चुके थे। हालांकि अभी भी इंतजार पायलट बनने का था।
2015 का साल बीत रहा था। उस वक्त इंडियन एविएशन इंडस्ट्री बूम कर रही थी। नई-नई एयरलाइन की एंट्री हो रही थी। मैं इंडिया वापस आ गया और स्पाइसजेट पायलट के लिए एग्जाम दिया। मेरा सिलेक्शन हो गया। आखिरकार पायलट बनने का सपना पूरा हो चुका था।'
मोहित कहते हैं, 'इसमें सिलेक्शन होना भी आसान नहीं होता है, क्योंकि जितने भी लोग एग्जाम में बैठते हैं, इंटरव्यू देते हैं सभी पायलट ही होते हैं। 
जब मैं पायलट बना और पहली बार अपने पापा को फ्लाइट में बैठाकर उड़ान भर रहा था, तब उन्होंने कहा- आई एम प्राउड ऑफ यू (मुझे तुम पर गर्व है)।
बातचीत के बीच मोहित का डेढ़ साल का बेटा रोने लगता है। अंदर से आवाज बच्चे को ले जाने की आती है।
मोहित अपने बेटे को गोद में लेकर पुचकारने लगते हैं।
वो कहते हैं, 'मेरी शादी साल 2017 में हुई थी। एक फ्लाइट कैप्टन, पायलट होने के नाते फैमिली के लिए टाइम निकालना काफी चैलेंजिंग होता है। यहां कोई होली-दिवाली नहीं होती है। हर दिन तय शेड्यूल के मुताबिक उड़ान भरना होता है। रात के तीन-तीन बजे घर आता हूं। पत्नी ज्यूडिशियरी की तैयारी कर रही हैं।'
अगले बुधवार, 7 जून को खुद्दार कहानी में पढ़िए…
....................................................................
तिहाड़ जेल के जेलर दीपक शर्मा की कहानी
'पापा बागपत से दिल्ली जॉब करने के लिए 80 किलोमीटर साइकिल चलाकर आते-जाते थे। जब मैं 10वीं में था, तो पार्ट टाइम जॉब करने लगा। प्रेशर कुकर बेचता। पुराने मोबाइल को बेचता। पुरानी किताबें खरीदकर पढ़ता। महंगे रेस्टोरेंट में जाना तो दूर की बात... बर्गर खाने के भी पैसे नहीं होते थे। दोस्त कार से कॉलेज आते, मैं बस के पीछे लटककर कॉलेज जाता।'
पढ़िए पूरी स्टोरी खुद्दार कहानी के अगले एपिसोड में....